大明三藏法數

《大明三藏法數》，又稱《大明法數》、《三藏法數》，成書於明朝永樂年間，由一如等人於編修永樂北藏期間，奉敕編纂。凡大藏中關於法數之名詞，本書一一輯出，起自「一心」，終於「八萬四千法門」，共計一千五百五十五條。其出於某經某論或某某撰述者，皆注於各條下。遇各宗派之異說，則徵引諸家。民國十二年，黃理齋析出本書之詞條，另出《通檢》一冊丁福保〈重刻三藏法數序〉：「三藏法數五十卷、明永樂中一如法師等奉敕編纂也。一如法師、會稽人。天姿聰頴。勤學問、強記覽。大小教部之文、一目成誦、若宿習然。出家杭州上天竺講寺、為高僧具菴法師之弟子、得師之正傳。博通教義、講說閑熟。善講法華經箸有法華經科注。永樂間詔修大藏、命法師總其事。後為僧錄司右闡教。洪熙元年三月卒。仁宗賜祭葬焉。其當時與法師同修大藏同纂此書者、皆極一時之選。凡大藏中關於法數之名詞、是書一一輯出、共計千五百五十五條。其解釋根柢經論、折衷融貫。開帙犁然、若絲連而璣組。凡艱深之理、尤能以淺顯之筆達之。其出於某經某論或某某撰述者。皆詳注於各條之下。如李燾續通鑑長編、凡所引證、必箸書名。與明人輯書而不箸其出典、以致無徵不信者迥不侔矣。惟經典中大小乘之說、往往各異。即同屬一乘、而宗派不同、其說亦異。此書遇各家或各宗派之異說、皆徵引諸家、頗為詳備。原原本本、如數家珍。洵覺海之津梁、昏塗之束炬也。雖然、學者又有不便檢尋之處。如初學遇佛書專名、(如真如、涅槃、精舍、福田、精進、禪定、般若、聲聞、婆伽梵、如來藏、阿闍黎、無間獄等。)而無法數冠於其首者、雖欲檢查、頗有無從下手之苦。於是知原書總目三卷、尚不盡適用。遂請黃君理齋、別編通檢一冊、將全書千五百五十五條中所引之專名、一一析出。(如原書十地條、即將本條下之歡喜地、離垢地、發光地、焰慧地、難勝地、現前地、遠行地、不動地、善慧地、法雲地、十名詞析出。又如八識條、即將本條下耳目鼻舌身意六識、及末那識、阿賴耶識、八名詞析出。)各依筆畫之多寡、編入通檢之內。偶一檢查、即知某名詞在某葉某層、一覽瞭然、如數掌文、如按圖索驥。其體例與佛學大辭典、一切經音義彙編、翻譯名義集新編、皆歸一律、學者頗稱便焉。其於原書次第、一仍其舊、不敢割裂其篇幅、顛倒其先後、以蹈明人竄改古書之陋習。余之此舉、雖未足彰法師之幽光、庶以志吾之私淑之誠而已。吾聞明代諸儒、十三經注疏、皆庋閣不觀。三傳三禮、尤幾成絕學。故說經及校印各書、往往不守古訓、任意點竄。然儒家之荒經蔑古雖如此、而釋家尚多飽讀大藏、確守師說、不敢輕改古本。一如法師等之三藏法數、即其證也。其後有蓮池紫柏憨山蕅益四大師出、皆能讀藏經數千卷、而發為著述。儒者素稱博洽、而枵腹著書、嚮壁虛造、對此能無愧乎。因校印三藏法數、縱筆及之、俾後來者知所則效焉。」 。

 參考來源 

Category:子部釋家類
Category:事彙部